***ORDIN nr. 100 din 20 februarie 2023***

***pentru aprobarea Regulamentului privind acordarea licenţelor în domeniul serviciilor de utilităţi publice aflate în sfera de reglementare a Autorităţii Naţionale de Reglementare pentru Serviciile Comunitare de Utilităţi Publice***

  - dispoziţiile art. 20 alin. (1) lit. b), precum şi ale art. 21 alin. (2) din Legea serviciilor comunitare de utilităţi publice nr. 51/2006, republicată, cu modificările şi completările ulterioare;

  – Referatul de aprobare al Direcţiei generale reglementări, autorizări nr. 972.689/2023,

  în temeiul prevederilor art. 4 alin. (4) din Regulamentul de organizare şi funcţionare a Autorităţii Naţionale de Reglementare pentru Serviciile Comunitare de Utilităţi Publice - A.N.R.S.C., aprobat prin Ordinul preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 22/2017, cu modificările şi completările ulterioare,

  preşedintele Autorităţii Naţionale de Reglementare pentru Serviciile Comunitare de Utilităţi Publice emite următorul ordin:

  ART. 1

  Se aprobă Regulamentul privind acordarea licenţelor în domeniul serviciilor de utilităţi publice aflate în sfera de reglementare a Autorităţii Naţionale de Reglementare pentru Serviciile Comunitare de Utilităţi Publice, prevăzut în anexa care face parte integrantă din prezentul ordin.

  ART. 2

  Departamentele de specialitate din cadrul Autorităţii Naţionale de Reglementare pentru Serviciile Comunitare de Utilităţi Publice vor urmări respectarea prevederilor prezentului ordin.

  ART. 3

  Prezentul ordin se publică în Monitorul Oficial al României, Partea I.

Preşedintele Autorităţii Naţionale de Reglementare pentru

Serviciile Comunitare de Utilităţi Publice,

Ionel Tescaru

  Bucureşti, 20 februarie 2023.

  Nr. 100.

  ANEXA 1

  REGULAMENT

  CAP. I  
  Dispoziţii generale

  SECŢIUNEA 1  
  Domeniu de reglementare

  ART. 1  
  În conformitate cu prevederile art. 2 lit. f) din Legea serviciilor comunitare de utilităţi publice nr. 51/2006, republicată, cu modificările şi completările ulterioare, Autoritatea Naţională de Reglementare pentru Serviciile Comunitare de Utilităţi Publice, denumită în continuare A.N.R.S.C., în calitate de autoritate de reglementare competentă, recunoaşte prin licenţă dreptul şi capacitatea unui operator de a furniza/presta un serviciu/o activitate de utilitate publică în condiţiile legislaţiei aplicabile domeniului reglementat.  
  ART. 2  
  A.N.R.S.C. acordă, modifică, suspendă, respinge ori retrage, în condiţiile Legii nr. 51/2006, republicată, cu modificările şi completările ulterioare, ale legilor speciale şi ale prevederilor din prezentul regulament, licenţe pentru activităţile specifice următoarelor servicii de utilităţi publice:  
  a) serviciul public de alimentare cu apă;  
  b) serviciul public de canalizare;  
  c) serviciul public de alimentare cu apă şi de canalizare;  
  d) serviciul public inteligent alternativ pentru procesarea apelor uzate;  
  e) serviciul public de salubrizare a localităţilor;  
  f) serviciul de iluminat public.  
  ART. 3  
  (1) Activităţile specifice serviciului public de alimentare cu apă potabilă, pentru care A.N.R.S.C. acordă licenţe, în condiţiile prezentului regulament, sunt următoarele:  
  a) captarea şi transportul apei brute;  
  b) tratarea apei brute;  
  c) transportul şi înmagazinarea apei potabile;  
  d) distribuţia apei potabile.  
  (2) În cazul în care operatorul prestează toate activităţile prevăzute la alin. (1), A.N.R.S.C. acordă licenţă pentru serviciul public de alimentare cu apă.  
  ART. 4  
  (1) Activităţile specifice serviciului public de canalizare, pentru care A.N.R.S.C. acordă licenţe, în condiţiile prezentului regulament, sunt următoarele:  
  a) colectarea, transportul şi evacuarea apelor uzate de la utilizatori la staţiile de epurare;  
  b) epurarea apelor uzate şi evacuarea apei epurate în emisar;  
  c) colectarea, evacuarea şi tratarea adecvată a deşeurilor din gurile de scurgere a apelor pluviale şi asigurarea funcţionalităţii acestora;  
  d) evacuarea, tratarea şi depozitarea nămolurilor şi a altor deşeuri similare derivate din activităţile serviciului public de canalizare;  
  e) evacuarea apelor pluviale şi de suprafaţă din intravilanul localităţilor.  
  (2) În cazul în care operatorul prestează toate activităţile prevăzute la alin. (1), A.N.R.S.C. acordă licenţă pentru serviciul public de canalizare.  
  ART. 5  
  În situaţia în care operatorul furnizează/prestează atât serviciul de alimentare cu apă potabilă, cât şi serviciul de canalizare, A.N.R.S.C. acordă o singură licenţă pentru serviciul public de alimentare cu apă şi de canalizare.  
  ART. 6  
  Pentru serviciul public inteligent alternativ pentru procesarea apelor uzate, A.N.R.S.C. acordă o singură licenţă, în condiţiile prezentului regulament.  
  ART. 7  
  (1) Activităţile specifice serviciului public de salubrizare a localităţilor, pentru care A.N.R.S.C. acordă licenţe, în condiţiile prezentului regulament, sunt următoarele:  
  a) colectarea separată şi transportul separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat;  
  b) operarea centrelor de colectare prin aport voluntar a deşeurilor de la persoanele fizice;  
  c) transferul deşeurilor municipale în staţii de transfer, inclusiv transportul separat al deşeurilor reziduale la depozitele de deşeuri nepericuloase şi/sau la instalaţiile integrate de tratare, al deşeurilor de hârtie, metal, plastic şi sticlă colectate separat la staţiile de sortare şi al biodeşeurilor la instalaţiile de compostare şi/sau de digestie anaerobă;  
  d) sortarea deşeurilor de hârtie, carton, metal, plastic şi sticlă colectate separat din deşeurile municipale în staţii de sortare, inclusiv transportul reziduurilor rezultate din sortare la depozitele de deşeuri şi/sau la instalaţiile de valorificare energetică;  
  e) tratarea aerobă a biodeşeurilor colectate separat în instalaţii de compostare, inclusiv transportul reziduurilor la depozitele de deşeuri şi/sau la instalaţiile de valorificare energetică;  
  f) tratarea anaerobă a biodeşeurilor colectate separat în instalaţii de digestie anaerobă, inclusiv transportul materialului semisolid igienizat şi stabilizat la depozitele de deşeuri şi/sau la instalaţiile de valorificare energetică;  
  g) tratarea deşeurilor municipale cu potenţial energetic în instalaţii de incinerare cu eficienţă energetică ridicată, inclusiv transportul reziduurilor rezultate din incinerare la depozitele de deşeuri;  
  h) tratarea mecanobiologică a deşeurilor reziduale în instalaţiile integrate de tratare, inclusiv transportul deşeurilor stabilizate biologic la depozitele de deşeuri şi/sau la instalaţiile de valorificare energetică;  
  i) eliminarea, prin depozitare, a deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate, provenite din activităţi de reamenajare şi reabilitare interioară şi/sau exterioară a locuinţelor, la depozitele de deşeuri nepericuloase;  
  j) măturatul, spălatul şi stropitul căilor publice din localitate, inclusiv colectarea şi transportul deşeurilor de pământ şi pietre provenite de pe căile publice la depozitele de deşeuri, precum şi ale deşeurilor provenite din coşurile stradale la depozitele de deşeuri şi/sau la instalaţiile de tratare;  
  k) curăţarea şi transportul zăpezii de pe căile publice din localitate şi menţinerea în funcţiune a acestora pe timp de polei sau de îngheţ;  
  l) dezinsecţia, dezinfecţia şi deratizarea la obiectivele din domeniul public şi domeniul privat al unităţii administrativ-teritoriale.  
  (2) În cazul în care operatorul prestează cel puţin activităţile prevăzute la alin. (1) lit. a), j) şi k), A.N.R.S.C. acordă licenţă pentru serviciul public de salubrizare a localităţilor.  
  ART. 8  
  Pentru serviciul de iluminat public, A.N.R.S.C. acordă o singură licenţă valabilă pentru toate activităţile specifice serviciului.  
  ART. 9  
  Prezentul regulament stabileşte:  
  a) condiţiile generale privind acordarea licenţelor;  
  b) procedura de solicitare şi de acordare/respingere a licenţelor;  
  c) procedura de analiză şi evaluare a documentaţiilor de licenţiere;  
  d) procedura de modificare a licenţelor şi a condiţiilor asociate licenţei;  
  e) procedura de suspendare şi retragere a licenţelor;  
  f) tarifele pentru acordarea licenţelor, precum şi tarifele anuale de menţinere a licenţelor.

  SECŢIUNEA a 2-a  
  Domeniul de aplicare

  ART. 10  
  (1) Prezentul regulament se aplică persoanelor juridice care solicită eliberarea unei licenţe pentru un serviciu de utilităţi publice ori pentru una sau mai multe activităţi specifice acestuia.  
  (2) Prezentul regulament se aplică titularilor de licenţă care solicită modificarea licenţei, modificarea condiţiilor asociate licenţei în sensul extinderii sau restrângerii ariei de operare, precum şi titularilor de licenţă care solicită retragerea licenţei, în condiţiile prezentului regulament.  
  ART. 11  
  Prezentul regulament se aplică de către A.N.R.S.C. la suspendarea sau retragerea licenţei, din propria iniţiativă, în condiţiile Legii nr. 51/2006, republicată, cu modificările şi completările ulterioare, ale legilor speciale şi ale prevederilor din prezentul regulament.

  SECŢIUNEA a 3-a  
  Definiţii şi abrevieri

  ART. 12  
  În înţelesul prevederilor din prezentul regulament, termenii şi noţiunile utilizate au următoarea semnificaţie:  
  a) comisie de licenţiere - structură organizată în cadrul A.N.R.S.C. care examinează îndeplinirea cerinţelor/condiţiilor pentru acordarea/respingerea licenţei, modificarea licenţei, suspendarea licenţei, retragerea licenţei sau pentru modificarea condiţiilor asociate licenţei;  
  b) condiţii asociate licenţei - anexă la licenţă şi parte integrantă din aceasta, prin care se stabilesc drepturile, obligaţiile, condiţionările, restricţiile, sancţiunile, precum şi unităţile administrativ-teritoriale unde titularul de licenţă are permisiunea de a presta/furniza un serviciu de utilităţi publice ori una sau mai multe activităţi specifice acestuia;  
  c) legi speciale - conform prevederilor art. 2 lit. w) din Legea nr. 51/2006, republicată, cu modificările şi completările ulterioare;  
  d) licenţă - conform prevederilor art. 2 lit. f) din Legea nr. 51/2006, republicată, cu modificările şi completările ulterioare, înseamnă actul emis de A.N.R.S.C. prin care se recunosc dreptul şi capacitatea unui operator/operator regional de a furniza/presta un serviciu de utilităţi publice ori una sau mai multe activităţi specifice acestuia, în condiţiile legislaţiei aplicabile domeniului reglementat;  
  e) modificare a licenţei - act administrativ emis de A.N.R.S.C. prin care licenţa acordată se modifică în condiţiile prezentului regulament;  
  f) modificare a condiţiilor asociate licenţei - act administrativ emis de A.N.R.S.C. prin care condiţiile asociate licenţei se modifică în condiţiile prezentului regulament;  
  g) normalizare - activitate care duce la eliminarea cauzelor care au condus la nerespectarea de către titularul licenţei a prevederilor legale;  
  h) operator - conform prevederilor art. 2 lit. g) din Legea nr. 51/2006, republicată, cu modificările şi completările ulterioare, înseamnă persoana juridică de drept public sau de drept privat cu capital public, privat sau mixt, înregistrată în România, într-un stat membru al Uniunii Europene ori în alt stat, care asigură nemijlocit furnizarea/prestarea, în condiţiile reglementărilor în vigoare, a unui serviciu de utilităţi publice sau a uneia sau mai multor activităţi din sfera serviciilor de utilităţi publice;  
  i) operator regional - conform prevederilor art. 2 lit. h) din Legea nr. 51/2006, republicată, cu modificările şi completările ulterioare, înseamnă operatorul de tip societate, cu capital social integral public al cel puţin două unităţi administrativ-teritoriale membre ale unei asociaţii de dezvoltare intercomunitară având ca scop serviciile de utilităţi publice;  
  j) procedură - specificaţie detaliată prin care se instituie reguli precise de efectuare a unei activităţi sau a unui proces;  
  k) retragere a licenţei - act administrativ emis de A.N.R.S.C. prin care unui titular de licenţă i se retrage permisiunea de a presta/furniza serviciul/activităţile pentru care a fost licenţiat;  
  l) solicitant - operator sau operator regional care depune la A.N.R.S.C. o cerere în vederea acordării, modificării sau retragerii unei licenţe, ori a modificării condiţiilor asociate unei licenţe, în condiţiile prezentului regulament;  
  m) suspendare a licenţei - act administrativ emis de A.N.R.S.C. prin care unui titular de licenţă i se dispun măsuri de conformare pentru un interval de timp determinat, dar nu mai mult de 6 luni, sub sancţiunea retragerii licenţei în cazul neîndeplinirii acestora, perioadă în care operatorul/operatorul regional poate continua activitatea în regim controlat, pentru a nu afecta interesele utilizatorilor;  
  n) titular de licenţă - persoană juridică deţinătoare a unei licenţe eliberate de A.N.R.S.C.

  CAP. II  
  Condiţii generale privind acordarea a licenţelor

  ART. 13  
  Licenţele se acordă următoarelor categorii de solicitanţi:  
  a) în cazul gestiunii directe:  
  (i) operatori de tip serviciu public de interes local sau judeţean, specializat, cu personalitate juridică, înfiinţat şi organizat în subordinea consiliului local sau consiliului judeţean, după caz, prin hotărâri ale autorităţilor deliberative ale unităţilor administrativ-teritoriale respective;  
  (ii) operatori de tip societate, cu capital social integral public al unităţii administrativ-teritoriale;  
  (iii) operatori regionali de tip societate, cu capital social integral public al cel puţin două unităţi administrativ-teritoriale membre ale asociaţiei de dezvoltare intercomunitară având ca scop serviciile de utilităţi publice;  
  b) în cazul gestiunii delegate, operatori de tip societate, cu capital social privat ori mixt.  
  ART. 14  
  (1) Persoanele juridice înregistrate în alte state pot solicita licenţe, în conformitate cu prevederile prezentului regulament, numai dacă au stabilit în România, în condiţiile legii, un sediu secundar pentru întreaga durată de valabilitate a licenţei, necesar desfăşurării activităţilor.  
  (2) Desfiinţarea sediului secundar din România în perioada de valabilitate a licenţei atrage de drept retragerea licenţei.  
  ART. 15  
  Operatorii/Operatorii regionali cărora le-a fost atribuită gestiunea unui serviciu de utilităţi publice ori a uneia sau mai multor activităţi specifice acestuia au obligaţia, în conformitate cu dispoziţiile art. 49 alin. (3) din Legea nr. 51/2006, republicată, cu modificările şi completările ulterioare, de a solicita şi de a obţine licenţa A.N.R.S.C. în termen de 90 de zile de la data aprobării hotărârii de dare în administrare sau, după caz, de la data semnării contractului de delegare a gestiunii.  
  ART. 16  
  (1) Licenţele se eliberează operatorilor/operatorilor regionali pe 3 clase, în funcţie de numărul de locuitori din aria de operare, după cum urmează:  
  a) clasa 1 - pentru un număr mai mare sau egal cu 300.000 de locuitori;  
  b) clasa 2 - pentru un număr cuprins între 50.000 şi 300.000 de locuitori;  
  c) clasa 3 - pentru un număr mai mic de 50.000 de locuitori.  
  (2) Titularul de licenţă care constată că îi este necesară o clasă de licenţiere superioară, ca urmare a extinderii ariei de operare şi prestării serviciului/activităţii pentru un număr de locuitori mai mare decât cel corespunzător licenţei deţinute, are obligaţia de a solicita la A.N.R.S.C., în termen de maximum 30 de zile de la încheierea contractului de delegare, acordarea unei noi licenţe pentru clasa superioară de licenţiere, însoţită de noul contract de delegare şi de toate autorizaţiile/avizele necesare prestării respectivelor servicii/activităţi ori de demersurile făcute pentru obţinerea acestora.  
  (3) În cazul în care termenul prevăzut la alin. (2) nu este respectat, A.N.R.S.C. procedează, din proprie iniţiativă, la suspendarea licenţei, în condiţiile prezentului regulament.  
  ART. 17  
  (1) Durata de valabilitate a licenţei este limitată la maximum 5 ani, fără a depăşi durata atribuirii serviciului/activităţii prevăzută în contractul de delegare a gestiunii sau, după caz, în hotărârea de dare în administrare.  
  (2) A.N.R.S.C., prin comisia de licenţiere, are dreptul să hotărască acordarea licenţei pe o durată mai mică decât cea prevăzută în actul de atribuire a serviciului/activităţii.  
  (3) Licenţa este valabilă împreună cu condiţiile asociate licenţei, care sunt parte integrantă şi anexă la aceasta.  
  ART. 18  
  (1) A.N.R.S.C. nu acordă licenţe şi/sau nu modifică licenţa ori condiţiile asociate licenţei dacă solicitantul se află în una dintre următoarele situaţii:  
  a) este în procedura falimentului;  
  b) este un compartiment fără personalitate juridică din structura aparatului de specialitate al primarului sau, după caz, al preşedintelui consiliului judeţean;  
  c) are datorii restante către bugetul A.N.R.S.C. şi/sau declaraţii nedepuse privind contribuţia datorată la bugetul A.N.R.S.C. din veniturile proprii înregistrate din furnizarea/prestarea serviciilor/ activităţilor aflate în sfera de reglementare a A.N.R.S.C.;  
  d) are pe rolul instanţei judecătoreşti un litigiu cu autoritatea contractantă în legătură cu atribuirea sau încheierea contractului de delegare a gestiunii, în baza căruia solicită licenţa;  
  e) furnizează informaţii neconforme cu realitatea în documentele prezentate pentru acordarea licenţei;  
  f) prestează serviciul/activităţile de utilităţi publice pe baza unui contract de achiziţie publică de servicii atribuit pe motive de urgenţă;  
  g) în hotărârea de dare în administrare sau, după caz, în obiectul contractului de delegare a gestiunii nu se regăsesc serviciile/activităţile de utilităţi publice pentru care solicită licenţa ori acestea sunt sub altă denumire decât cea reglementată de legea specială;  
  h) hotărârea de dare în administrare a serviciului/activităţii nu cuprinde prevederile obligatorii cu privire la conţinutul acesteia, în conformitate cu dispoziţiile art. 28 alin. (5) din Legea nr. 51/2006, republicată, cu modificările şi completările ulterioare;  
  i) contractul de delegare a gestiunii nu cuprinde anexele obligatorii şi/sau clauzele obligatorii cu privire la conţinutul acestuia, în conformitate cu dispoziţiile art. 29 alin. (10) şi (11) din Legea nr. 51/2006, republicată, cu modificările şi completările ulterioare;  
  j) hotărârea de dare în administrare sau, după caz, contractul de delegare a gestiunii nu conţine indicatorii de performanţă aferenţi serviciilor/activităţilor prestate pentru care sunt stabilite valori minime în legislaţia naţională şi/sau nivelul acestora este mai mic decât cel statuat de lege;  
  k) preţurile şi/sau tarifele aferente serviciilor/activităţilor de utilităţi publice prevăzute în hotărârea de dare în administrare sau, după caz, în contractul de delegare a gestiunii nu sunt stabilite în condiţiile legii speciale care reglementează respectivele servicii/activităţi şi ale normelor metodologice emise de A.N.R.S.C.;  
  l) hotărârea de dare în administrare sau, după caz, contractul de delegare a gestiunii nu conţine redevenţa pentru mijloacele fixe aflate în proprietate publică şi puse la dispoziţie operatorului, stabilită în conformitate cu dispoziţiile art. 29 alin. (11) lit. m) din Legea nr. 51/2006, republicată, cu modificările şi completările ulterioare;  
  m) durata contractului de delegare a gestiunii este mai mare decât durata maximă necesară recuperării investiţiilor asumate de către operator/operatorul regional prin contractul de delegare, statuată de art. 32 alin. (3) din Legea nr. 51/2006, republicată, cu modificările şi completările ulterioare;  
  n) nu deţine toate avizele, acordurile şi autorizaţiile necesare prestării serviciului/activităţii de utilităţi publice pentru care a solicitat licenţă;  
  o) practică preţuri şi/sau tarife neaprobate de către autoritatea competentă, inclusiv în raporturile contractuale stabilite cu operatorii care desfăşoară alte activităţi specifice serviciului;  
  p) nu dispune de personal specializat, calificat şi/sau autorizat pentru prestarea serviciului/activităţilor pentru care solicită licenţa;  
  q) serviciile/activităţile pentru care solicită licenţa nu se regăsesc în domeniul de activitate.  
  (2) În vederea asigurării continuităţii serviciilor/activităţilor prestate către utilizatori, A.N.R.S.C. poate decide, în situaţiile prevăzute la alin. (1) lit. g)-n), acordarea, o singură dată, a unei licenţe cu caracter provizoriu pe o durată de maximum 12 luni.  
  (3) În cazul în care autorităţile administraţiei publice locale sau, după caz, asociaţiile de dezvoltare intercomunitară implicate nu adoptă, în perioada de valabilitate a licenţei cu caracter provizoriu, măsurile administrative necesare pentru asigurarea conformităţii prevederilor din actele de atribuire a serviciilor/activităţilor de utilităţi publice cu dispoziţiile legale aplicabile domeniului reglementat, sunt incidente dispoziţiile art. 33 alin. (2) şi (3) din Legea nr. 51/2006, republicată, cu modificările şi completările ulterioare.  
  (4) Pe perioada de valabilitate a licenţei cu caracter provizoriu, autorităţile administraţiei publice locale sau, după caz, asociaţiile de dezvoltare intercomunitară sunt integral responsabile pentru orice incident care derivă din necorelarea prevederilor din actele de atribuire cu legislaţia aplicabilă domeniului reglementat, inclusiv în relaţiile cu utilizatorii.  
  ART. 19  
  (1) Solicitantul care se află în situaţia prevăzută la art. 18 alin. (1) lit. c) poate solicita acordarea licenţei, modificarea licenţei sau modificarea condiţiilor asociate licenţei, după caz, în condiţiile în care depune/transmite un angajament de plată a obligaţiilor restante către bugetul A.N.R.S.C., prin eşalonarea acestora pe o perioadă de maximum 12 luni.  
  (2) În cazul solicitării de acordare a licenţei, durata de valabilitate a acesteia este limitată la perioada angajamentului de plată.  
  (3) Angajamentul de plată prin care solicitantul se obligă să achite sumele restante se semnează de către reprezentantul legal al solicitantului cu semnătură electronică sau olografă.  
  (4) Pe perioada menţionată în angajamentul de plată se suspendă toate acţiunile de executare silită pentru sumele prevăzute în angajament.  
  (5) În cazul în care titularul licenţei nu respectă angajamentul de plată şi înregistrează o întârziere la plată cu mai mult de 60 de zile a unei tranşe lunare, A.N.R.S.C. retrage imediat licenţa, fără nicio altă formalitate.

  CAP. III  
  Procedura de solicitare şi de acordare/respingere a licenţelor

  SECŢIUNEA 1  
  Solicitarea licenţelor

  ART. 20  
  (1) Pentru acordarea licenţei, persoana juridică ce prestează un serviciu ori una sau mai multe activităţi de utilităţi publice din sfera de reglementare a A.N.R.S.C. întocmeşte şi transmite la A.N.R.S.C., în termen de cel mult 30 de zile de la data atribuirii serviciului/activităţii, o documentaţie care cuprinde:  
  a) opis, cu specificarea tuturor documentelor transmise;  
  b) cerere, conform modelului dedicat serviciului de utilitate publică din anexele nr. 1a)-1d) la prezentul regulament;  
  c) formular de exprimare a consimţământului cu privire la solicitarea de către A.N.R.S.C. a documentelor emise de alte instituţii publice şi autorităţi ale administraţiei publice centrale, în cazul în care solicitantul nu le prezintă în documentaţia de licenţiere, conform modelului din anexa nr. 5 la prezentul regulament;  
  d) certificatul de înregistrare fiscală, emis de Agenţia Naţională de Administrare Fiscală, în cazul operatorilor de tip serviciu public de interes local sau judeţean, cu personalitate juridică, înfiinţat şi organizat în subordinea consiliului local sau consiliului judeţean, după caz;  
  e) certificatul constatator extins, emis de Oficiul Naţional al Registrului Comerţului, care să cuprindă informaţii valabile la data solicitării licenţei, referitoare la: denumirea, adresa sediului social, codul unic de înregistrare, forma de organizare, capitalul social, asociaţii/acţionarii solicitantului, domeniile de activitate, sucursale/subunităţi/filiale, sedii secundare/puncte de lucru din România, în cazul operatorilor de tip societate;  
  f) hotărârea de dare în administrare a serviciului/activităţii, cu toate anexele şi hotărârile de modificare a hotărârii de dare în administrare, în cazul în care solicitantul este un operator de tip serviciu public de interes local sau judeţean, cu personalitate juridică, înfiinţat şi organizat în subordinea consiliului local sau consiliului judeţean, după caz;  
  g) contractul/contractele de delegare a gestiunii, cu toate anexele şi actele adiţionale încheiate la acesta/acestea, în cazul operatorilor de tip societate;  
  h) ultima situaţie financiară depusă de către solicitant la organele fiscale competente anterior datei transmiterii la A.N.R.S.C. a cererii de acordare a licenţei;  
  i) numărul total de locuitori din unităţile administrativ-teritoriale în care desfăşoară serviciul/activitatea pentru care solicită licenţa, stabilit în conformitate cu datele publicate anual de Institutul Naţional de Statistică referitoare la populaţia după domiciliu la 1 ianuarie pe localităţi;  
  j) tabel cu componentele aferente fiecărui sistem de utilităţi publice prin intermediul cărora prestează serviciul/activităţile pentru care solicită licenţa, cu referire la denumirea şi caracteristicile tehnice principale ale acestora, dacă este cazul;  
  k) tabel cu staţiile/instalaţiile deţinute de solicitant, în proprietate sau în folosinţă, prin intermediul cărora prestează serviciul/activităţile pentru care solicită licenţa, cu referire la denumirea şi caracteristicile tehnice principale ale acestora, dacă este cazul;  
  l) tabel cu dotarea tehnico-materială de care dispune, în proprietate sau în folosinţă, cu referire la tipul, capacitatea, anul de fabricaţie şi numărul de autospeciale şi/sau utilaje cu care asigură prestarea serviciului/activităţilor pentru care solicită licenţa;  
  m) organigrama valabilă la data solicitării licenţei, cu evidenţierea structurilor organizatorice responsabile cu desfăşurarea serviciului/activităţilor pentru care solicită licenţa, precum şi cu precizarea documentului de aprobare;  
  n) lista cu personalul de care dispune, pe categorii de personal, pentru prestarea serviciului/activităţilor pentru care se solicită licenţa;  
  o) indicatorii economico-financiari realizaţi din prestarea serviciilor/activităţilor aflate în sfera de reglementare a A.N.R.S.C., conform modelului din anexa nr. 7 la prezentul regulament;  
  p) preţurile/tarifele practicate pentru serviciul/activităţile furnizat(e)/prestat(e) în fiecare unitate administrativ-teritorială pentru care a solicitat acordarea licenţei, cu menţionarea documentului de aprobare.  
  (2) Pentru serviciul public de alimentare cu apă potabilă şi/sau activităţile specifice acestuia, documentaţia va mai cuprinde pe lângă documentele prevăzute la alin. (1) şi următoarele documente pentru fiecare unitate administrativ-teritorială în care solicită acordarea licenţei:  
  a) autorizaţia sanitară pentru producerea şi/sau distribuţia apei potabile, în termen de valabilitate;  
  b) autorizaţia de gospodărire a apelor, în termen de valabilitate, sau, după caz, solicitarea înregistrată la emitent pentru obţinerea ori transferul acesteia;  
  c) autorizaţia de mediu, în termen de valabilitate, sau, după caz, solicitarea înregistrată la emitent pentru obţinerea ori transferul acesteia;  
  d) programul de monitorizare a calităţii apei potabile, avizat de direcţia judeţeană de sănătate publică;  
  e) certificatul de înregistrare la Ministerul Sănătăţii a laboratorului propriu unde efectuează monitorizarea calităţii apei potabile sau, după caz, contractul pentru monitorizarea calităţii apei potabile încheiat cu direcţia judeţeană de sănătate publică ori cu un operator care deţine un laborator înregistrat la Ministerul Sănătăţii pentru analiza probelor de apă în cadrul controlului oficial al calităţii apei, în situaţia în care solicitantul nu are un laborator propriu înregistrat la Ministerul Sănătăţii.  
  (3) Pentru serviciul public de canalizare şi/sau activităţile specifice acestuia, documentaţia va mai cuprinde pe lângă documentele prevăzute la alin. (1) şi următoarele documente pentru fiecare unitate administrativ-teritorială în care solicită acordarea licenţei:  
  a) autorizaţia de gospodărire a apelor, în termen de valabilitate, sau, după caz, solicitarea înregistrată la emitent pentru obţinerea ori transferul acesteia;  
  b) autorizaţia de mediu, în termen de valabilitate, însoţită, după caz, de deciziile privind aplicarea vizei anuale, sau solicitarea înregistrată la emitent pentru obţinerea ori transferul acesteia.  
  (4) Pentru serviciul public de alimentare cu apă şi de canalizare, documentaţia va cuprinde documentele prevăzute la alin. (1)-(3) pentru fiecare unitate administrativ-teritorială în care solicită acordarea licenţei.  
  (5) Pentru serviciul public inteligent alternativ pentru procesarea apelor uzate, documentaţia va mai cuprinde pe lângă documentele prevăzute la alin. (1) şi următoarele documente pentru fiecare unitate administrativ-teritorială în care solicită acordarea licenţei:  
  a) numărul de imobile racordate la sistemul public inteligent alternativ pentru procesarea apelor uzate, cu menţionarea destinaţiei acestora, respectiv de locuinţă, sediu administrativ şi/sau sediu operator economic;  
  b) contractul pentru procesarea apelor uzate vidanjate încheiat cu operatorul serviciului public de canalizare, în cazul în care solicitantul nu deţine o staţie de epurare.  
  (6) Pentru activităţile specifice serviciului public de salubrizare a localităţilor, documentaţia va mai cuprinde pe lângă documentele prevăzute la alin. (1) şi următoarele documente pentru fiecare unitate/subdiviziune administrativ-teritorială în care solicită acordarea licenţei:  
  a) autorizaţia de mediu/autorizaţia integrată de mediu pentru activitatea/activităţile de salubrizare pentru care se solicită acordarea licenţei, în termen de valabilitate, sau, după caz, solicitarea înregistrată la emitent pentru obţinerea ori transferul acesteia;  
  b) contractul încheiat cu operatorul depozitului de deşeuri, cu menţionarea hotărârii de aprobare a tarifului de depozitare, în cazul solicitării licenţei care are ca obiect colectarea separată, transferul, sortarea sau tratarea deşeurilor municipale, după caz, precum şi operarea centrelor de colectare prin aport voluntar şi/sau măturatul căilor publice;  
  c) contractul încheiat cu operatorul staţiei de sortare, cu menţionarea hotărârii de aprobare a tarifului de sortare, în cazul solicitării licenţei care are ca obiect, după caz, colectarea separată şi/sau transferul deşeurilor municipale, precum şi operarea centrelor de colectare prin aport voluntar.  
  (7) Pentru serviciul de iluminat public, documentaţia va mai cuprinde pe lângă documentele prevăzute la alin. (1) şi lista cu personalul angajat de care dispune la data solicitării licenţei, autorizat de care Autoritatea Naţională de Reglementare în Domeniul Energiei (A.N.R.E.) în ocupaţia de electrician, pe grade de autorizare, ori atestatul acordat de A.N.R.E. pentru executarea de lucrări în instalaţiile electrice.  
  ART. 21  
  Persoana juridică ce prestează mai multe tipuri de servicii/activităţi de utilităţi publice reglementate de legi speciale diferite întocmeşte şi transmite la A.N.R.S.C. documentaţii de licenţiere distincte, care cuprind documentele specifice serviciilor/activităţilor respective, prevăzute la art. 20 din prezentul regulament.  
  ART. 22  
  (1) Documentele prevăzute la art. 20 se transmit în limba română, în format electronic care să permită copierea textului, la adresele de e-mail publicate pe site-ul A.N.R.S.C., cu semnătură electronică sau olografă pe documentele ce aparţin solicitantului, ori prin intermediul unui portal pus la dispoziţie de A.N.R.S.C. în acest scop.  
  (2) Solicitantul are obligaţia să verifice dacă toate documentele transmise în format electronic pot fi deschise şi sunt lizibile, în caz contrar A.N.R.S.C. nefiind responsabilă de emiterea licenţei în termenul prevăzut la art. 35 din prezentul regulament.  
  (3) A.N.R.S.C. are dreptul de a solicita precizări, completări sau prezentarea integrală a unuia ori a mai multor documente din cele prevăzute la art. 20, precum şi documente şi informaţii suplimentare relevante pentru evaluarea îndeplinirii de către operator a criteriilor de acordare a licenţei.  
  ART. 23  
  (1) A.N.R.S.C. poate solicita, în condiţiile legii, copii/extrase de pe autorizaţii sau alte documente care au fost emise de către instituţiile publice sau organele de specialitate ale administraţiei publice centrale, în baza consimţământului expres al solicitantului, întocmit în conformitate cu modelul din anexa nr. 5 la prezentul regulament.  
  (2) În situaţia de la alin. (1), termenul de analiză a documentaţiei de licenţiere se decalează corespunzător începând cu data primirii tuturor documentelor solicitate de către A.N.R.S.C.  
  (3) În cazul în care solicitantul nu transmite documentele emise de alte instituţii publice şi autorităţi ale administraţiei publice centrale şi refuză să transmită consimţământul prevăzut la alin. (1), A.N.R.S.C. soluţionează cererea de acordare a licenţei cu propunerea de respingere.  
  ART. 24  
  (1) Documentaţiile de licenţiere pentru modificarea licenţei, modificarea condiţiilor asociate licenţei şi pentru retragerea licenţei, după caz, se întocmesc în conformitate cu prevederile de la capitolele dedicate din prezentul regulament.  
  (2) Prevederile art. 22 şi 23 se aplică în mod corespunzător.

  SECŢIUNEA a 2-a  
  Criterii de acordare şi de modificare a licenţei sau de modificare a condiţiilor asociate licenţei

  ART. 25  
  Acordarea licenţei, modificarea licenţei sau modificarea condiţiilor asociate licenţei se face pe baza următoarelor criterii obligatorii:  
  a) caracterul complet al documentaţiei;  
  b) solicitantul nu se află în niciuna dintre situaţiile prevăzute la art. 18 din prezentul regulament;  
  c) solicitantul de tip serviciu public de interes local sau judeţean, cu personalitate juridică, înfiinţat şi organizat în subordinea consiliului local sau consiliului judeţean, după caz, deţine o hotărâre de dare în administrare a serviciilor/activităţilor pentru care solicită licenţa;  
  d) solicitantul de tip societate prestează serviciile/activităţile pentru care solicită licenţa numai pe bază de contracte de delegare încheiate cu unităţile/subdiviziunile administrativ-teritoriale implicate;  
  e) solicitantul de tip societate practică numai preţuri şi/sau tarife aprobate de către autoritatea deliberativă a unităţii/subdiviziunii administrativ-teritoriale implicate;  
  f) contractul de delegare a gestiunii a fost atribuit, în cazul gestiunii directe, cu respectarea condiţiilor cumulative prevăzute la art. 28 alin. (2^1) din Legea nr. 51/2006, republicată, cu modificările şi completările ulterioare, ce trebuie îndeplinite atât la data atribuirii contractului de delegare a gestiunii, cât şi pe toată durata respectivului contract;  
  g) contractul de delegare a gestiunii a fost atribuit, în cazul gestiunii delegate, cu respectarea pragului valoric privind achiziţia directă de servicii sau, după caz, prin aplicarea procedurilor prevăzute în Legea nr. 98/2016 privind achiziţiile publice, cu modificările şi completările ulterioare, în Legea nr. 99/2016 privind achiziţiile sectoriale, cu modificările şi completările ulterioare, sau în Legea nr. 100/2016 privind concesiunile de lucrări şi concesiunile de servicii, cu modificările şi completările ulterioare;  
  h) contractul de delegare a gestiunii nu a fost modificat, prin act adiţional, în sensul introducerii unor noi servicii/activităţi de utilităţi publice care nu au făcut obiectul procedurii iniţiale de atribuire;  
  i) contractul de delegare a gestiunii nu conţine clauze cu privire la prelungirea tacită a duratei contractului ori la prelungirea duratei pe o perioadă mai mare decât cea permisă de legislaţia din domeniul achiziţiilor publice, în cazul gestiunii delegate;  
  j) durata iniţială a contractului de delegare a gestiunii nu a fost stabilită în condiţiile legii şi/sau nu poate fi evidenţiată până la o zi calendaristică ce poate fi clar determinată în timp;  
  k) actul adiţional de prelungire a duratei contractului de delegare a gestiunii respectă dispoziţiile legale în vigoare la data încheierii;  
  l) prelungirea duratei contractului de delegare a fost realizată în condiţiile Legii nr. 98/2016, cu modificările şi completările ulterioare, ale Legii nr. 99/2016, cu modificările şi completările ulterioare, sau, după caz, ale Legii nr. 100/2016 privind concesiunile de lucrări şi concesiunile de servicii, cu modificările şi completările ulterioare, în cazul gestiunii delegate.

  CAP. IV  
  Procedura de analiză şi de evaluare a documentaţiilor de licenţiere

  SECŢIUNEA 1  
  Analiza documentaţiilor de licenţiere

  ART. 26  
  A.N.R.S.C., prin direcţia de specialitate, analizează documentele depuse de solicitant pentru acordarea licenţei, modificarea licenţei, modificarea condiţiilor asociate licenţei sau retragerea licenţei, după caz, şi, dacă este necesar, transmite solicitantului o adresă prin care i se aduce la cunoştinţă obligaţia de a face completări, corecturi sau clarificări, cu referire la cererea şi documentele depuse, în termen de 30 de zile de la înregistrarea documentaţiei de licenţiere.  
  ART. 27  
  (1) Solicitantul are obligaţia să transmită toate completările solicitate de A.N.R.S.C. în termen de maximum 30 de zile de la data adresei de solicitare a completărilor.  
  (2) În cazul în care solicitantul nu furnizează, în termen de 30 de zile, toată documentaţia corespunzătoare, prevăzută de prezentul regulament, inclusiv completările solicitate, A.N.R.S.C. radiază cererea respectivă şi informează în acest sens solicitantul.  
  (3) În situaţia prevăzută la alin. (2), solicitantul nu este exonerat de aplicarea sancţiunilor contravenţionale pentru prestarea serviciului/activităţilor fără licenţă.  
  (4) Solicitantul poate relua o singură dată demersurile pentru acordarea licenţei, modificarea licenţei sau modificarea condiţiilor asociate licenţei, după caz, prin transmiterea la A.N.R.S.C. a unei noi documentaţii de licenţiere. În cazul în care abaterea se repetă şi solicitantul nu furnizează toate documentele în termenul prevăzut la alin. (1), cererea acestuia se soluţionează de către A.N.R.S.C. cu propunerea de respingere.  
  ART. 28  
  (1) În procesul de analiză a documentaţiei, în funcţie de calitatea şi complexitatea informaţiilor prezentate de solicitant, A.N.R.S.C. are dreptul:  
  a) să convoace la sediul A.N.R.S.C. reprezentanţii legali ai solicitantului pentru a clarifica anumite aspecte din documentele depuse; aspectele relevante rezultate în cadrul convocării, inclusiv eventualele completări solicitate, se înscriu într-un proces-verbal care se încheie între A.N.R.S.C. şi reprezentantul legal al solicitantului sau persoana împuternicită de către acesta;  
  b) să verifice la faţa locului situaţia şi documentele existente, prin intermediul reprezentanţilor săi împuterniciţi; concluziile şi/sau constatările rezultate din aceste verificări, inclusiv eventualele completări solicitate, se înscriu într-un proces-verbal care se încheie între reprezentanţii A.N.R.S.C. şi cei ai solicitantului.  
  (2) Prevederile art. 27 se aplică în mod corespunzător, prin raportare la data încheierii procesului-verbal.  
  ART. 29  
  Procesul de analiză a documentaţiei depuse de solicitant se finalizează de către direcţia de specialitate din cadrul A.N.R.S.C. prin întocmirea unui raport cu propunerea justificată privind modul de soluţionare a cererii.

  SECŢIUNEA a 2-a  
  Evaluarea documentaţiilor de licenţiere

  ART. 30  
  (1) Propunerea direcţiei de specialitate de acordare/respingere, modificare, suspendare, retragere a licenţei sau de modificare a condiţiilor asociate licenţei se evaluează de către o comisie de licenţiere, numită prin decizie a preşedintelui A.N.R.S.C., care decide, prin vot, asupra modului de soluţionare a cererii.  
  (2) Comisia de licenţiere este compusă din 5 membri, din care un preşedinte, un vicepreşedinte şi 3 membri numiţi prin decizie a preşedintelui A.N.R.S.C.  
  (3) Comisia de licenţiere este asistată de secretarul acesteia, fără drept de vot.  
  (4) La şedinţele comisiei de licenţiere pot fi invitaţi, în calitate de consilieri fără drept de vot, reprezentanţi ai ministerelor şi autorităţilor administraţiei publice centrale, precum şi specialişti desemnaţi de asociaţiile profesionale cu reprezentativitate la nivel naţional din sectorul serviciilor de utilităţi publice.  
  (5) La şedinţele comisiei de licenţiere pot participa autorii rapoartelor, precum şi alte persoane interesate.  
  (6) Participarea invitaţilor la şedinţele comisiei de licenţiere nu este obligatorie.  
  ART. 31  
  (1) Direcţia de specialitate transmite raportul cu propunerea privind modul de soluţionare a cererii către secretarul comisiei de licenţiere, care îl prezintă spre analiză tuturor membrilor comisiei de licenţiere, în vederea pronunţării, în cadrul unei şedinţe convocate în acest scop, asupra modului de soluţionare.  
  (2) Data şi locul desfăşurării şedinţei comisiei de licenţiere se comunică solicitantului/operatorului cu cel puţin 2 zile lucrătoare înainte, prin fax, e-mail, portal sau poştă.  
  (3) Reprezentanţii legali ai solicitatului sau persoanele împuternicite de către acesta au dreptul să participe la şedinţa comisiei de licenţiere şi pot fi asistaţi/asistate de avocaţi numai în baza împuternicirii avocaţiale, care este obligatoriu a fi prezentată membrilor comisiei de licenţiere.  
  (4) Participarea avocaţilor la şedinţele comisiei de licenţiere este permisă numai în prezenţa reprezentanţilor legali ai solicitatului sau a persoanelor împuternicite de către acesta, precum şi a împuternicirii avocaţiale.  
  (5) Participarea reprezentanţilor solicitantului la şedinţele comisiei de licenţiere nu este obligatorie.  
  ART. 32  
  Comisia de licenţiere este legal constituită în prezenţa a 3 membri, din care unul trebuie să fie preşedintele sau vicepreşedintele acesteia, hotărârile adoptându-se cu majoritate de voturi. În cazul unui vot egal, votul preşedintelui sau al vicepreşedintelui, după caz, este hotărâtor.  
  ART. 33  
  (1) Hotărârile comisiei de licenţiere se consemnează în procesul-verbal al şedinţei semnat de către membrii acesteia.  
  (2) Punctele de vedere şi opiniile separate ale participanţilor la şedinţă se menţionează în procesul-verbal.  
  ART. 34  
  Secretarul comisiei are următoarele obligaţii:  
  a) prezintă comisiei de licenţiere spre analiză raportul/rapoartele întocmit/întocmite de către direcţia de specialitate;  
  b) elaborează proiectul ordinii de zi a şedinţei comisiei de licenţiere;  
  c) convoacă membrii comisiei şi consilierii;  
  d) întocmeşte procesele-verbale ale şedinţelor;  
  e) verifică plata obligaţiilor financiare pentru acordarea licenţei.

  SECŢIUNEA a 3-a  
  Soluţionarea cererilor

  ART. 35  
  (1) A.N.R.S.C. decide asupra acordării/respingerii, modificării, retragerii licenţei sau modificării condiţiilor asociate licenţei în termen de 60 de zile de la înregistrarea documentaţiei la sediul A.N.R.S.C. sau în termen de 30 de zile de la înregistrarea completărilor solicitate conform art. 26.  
  (2) În cazul în care titularul licenţei solicită retragerea licenţei, A.N.R.S.C. decide retragerea acesteia începând cu data încetării prestării serviciului/activităţii licenţiat/licenţiate.  
  ART. 36  
  (1) Acordarea/Respingerea licenţei, modificarea licenţei, modificarea condiţiilor asociate licenţei, suspendarea licenţei sau retragerea licenţei se face prin ordin al preşedintelui A.N.R.S.C., care urmează a fi comunicat solicitantului în maximum 5 zile lucrătoare de la data emiterii, prin e-mail, portal sau fax.  
  (2) În termen de 30 de zile de la data comunicării de către A.N.R.S.C. a înştiinţării privind acordarea licenţei, solicitantul are obligaţia să transmită dovada plăţii tarifului de acordare a licenţei.  
  (3) Licenţele se transmit titularului numai după achitarea tarifului de acordare a licenţei, prin e-mail, portal sau fax, sau pot fi ridicate de la sediul A.N.R.S.C. de către reprezentantul legal al titularului, angajaţii titularului care prezintă o împuternicire în acest sens sau orice altă persoană care prezintă o împuternicire notarială sau avocaţială.  
  (4) În cazul nerespectării termenului prevăzut la alin. (2), A.N.R.S.C. procedează la retragerea licenţei acordate, în condiţiile prevăzute la art. 61 lit. a) din prezentul regulament.  
  ART. 37  
  (1) Ordinul preşedintelui A.N.R.S.C. privind acordarea licenţei se transmite solicitantului după achitarea tarifului aferent, însoţit de următoarele documente:  
  a) licenţa, al cărei model este prevăzut în anexa nr. 8;  
  b) condiţiile asociate licenţei, care constituie parte integrantă a acesteia.  
  (2) În cazul refuzului de acordare a licenţei, precum şi în cazul retragerii acesteia din proprie iniţiativă, A.N.R.S.C. transmite solicitantului, respectiv titularului de licenţă:  
  a) ordinul preşedintelui A.N.R.S.C. privind respingerea cererii de acordare a licenţei sau de retragere a acesteia, după caz;  
  b) motivele refuzului de acordare, respectiv de retragere a licenţei.  
  (3) Prevederile alin. (2) se aplică corespunzător în cazul respingerii cererii de modificare a licenţei şi/sau al respingerii cererii de modificare a condiţiilor asociate licenţei.  
  ART. 38  
  Lista operatorilor cărora A.N.R.S.C. le-a acordat sau retras licenţa se publică pe pagina web a instituţiei.  
  ART. 39  
  Ordinul prin care se acordă, se respinge, se modifică, se suspendă, se retrage licenţa sau se respinge modificarea licenţei ori a condiţiilor asociate licenţei poate fi atacat, la Curtea de Apel Bucureşti, în condiţiile prevăzute de Legea contenciosului administrativ nr. 554/2004, cu modificările şi completările ulterioare.  
  ART. 40  
  (1) Condiţiile asociate licenţei conţin, în principal, date cu privire la:  
  a) denumirea titularului de licenţă;  
  b) obiectul licenţei, respectiv serviciul/activităţile pentru care se acordă licenţa;  
  c) perioada de valabilitate a licenţei;  
  d) drepturile titularului de licenţă, cu specificarea fiecărei unităţi/subdiviziuni administrativ-teritoriale în/pentru care titularul are recunoscut prin licenţă dreptul de a presta serviciul/activitatea care face obiectul licenţei, precum şi durata întinderii acestui drept;  
  e) obligaţiile titularului de licenţă;  
  f) cerinţe privind asigurarea protecţiei şi conservării mediului;  
  g) cerinţe privind asigurarea sănătăţii publice;  
  h) cerinţe privind respectarea normelor metodologice aplicabile preţurilor şi/sau tarifelor aferente serviciului/activităţilor licenţiat/licenţiate;  
  i) obligaţia titularului de licenţă de a prezenta la orice solicitare a A.N.R.S.C. date reale şi complete privind serviciul/activitatea prestat/prestată;  
  j) cerinţe privind modificarea licenţei sau a condiţiilor asociate acesteia;  
  k) cerinţe privind suspendarea licenţei;  
  l) prevederi cu privire la exercitarea controlului de către A.N.R.S.C. în legătură cu respectarea condiţiilor asociate licenţei şi a celorlalte reglementări aplicabile serviciilor/activităţilor licenţiate;  
  m) interdicţii privind transferul licenţei şi subcontractarea serviciului/activităţilor atribuit/atribuite;  
  n) restricţii şi sarcini pentru titularul de licenţă, în scopul respectării prevederilor legale privind finanţarea serviciului şi ale normelor metodologice aplicabile preţurilor/tarifelor aferente serviciilor/activităţilor licenţiate;  
  o) cazurile în care A.N.R.S.C. este îndreptăţită să aplice sancţiuni titularului de licenţă, inclusiv prin retragerea imediată a licenţei.  
  (2) Condiţiile asociate licenţei sunt parte integrantă a licenţei şi anexă la aceasta.  
  ART. 41  
  (1) Licenţele se înregistrează într-un registru unic în care înscrierea se face în ordinea emiterii lor.  
  (2) Numărul licenţei este numărul de ordine din acest registru.

  CAP. V  
  Modificarea licenţei şi a condiţiilor asociate acesteia

  SECŢIUNEA 1  
  Modificarea licenţelor

  ART. 42  
  (1) Modificarea licenţei/licenţelor se face la cererea titularului de licenţă în situaţiile prevăzute la art. 43 sau, după caz, din propria iniţiativă a A.N.R.S.C. în situaţia în care intră în vigoare acte normative care modifică cadrul legislativ pentru domeniul reglementat.  
  (2) În cazul în care modificarea licenţei se face din propria iniţiativă a A.N.R.S.C., aceasta comunică în scris titularilor de licenţă modificările legislative survenite şi emite noi ordine de modificare a licenţei, cu asigurarea egalităţii de tratament a titularilor.  
  ART. 43  
  La cererea titularului, A.N.R.S.C. decide asupra modificării licenţei în următoarele situaţii:  
  a) în vederea actualizării licenţei, ca urmare a unor modificări ale statutului titularului de licenţă determinate de schimbarea formei juridice, schimbarea denumirii sau schimbarea sediului acestuia;  
  b) în vederea prelungirii termenului de valabilitate a licenţei, în cazul în care există hotărâri de dare în administrare sau contracte de delegare a gestiunii serviciului/activităţii licenţiat/ licenţiate care se derulează pe o perioadă mai mare decât cea de valabilitate a licenţei, precum şi ca urmare a încheierii unor acte adiţionale de prelungire a duratei contractelor de delegare, cu cel puţin 60 de zile înainte de expirarea termenului de valabilitate a licenţei.  
  ART. 44  
  (1) Pentru situaţia prevăzută la art. 43 lit. a), titularul licenţei transmite la A.N.R.S.C., în termen de maximum 30 de zile de la modificarea datelor de identificare şi/sau a formei juridice, cererea de modificare a licenţei, conform modelului din anexa nr. 2 a), însoţită de certificatul constatator emis de Oficiul Naţional al Registrului Comerţului.  
  (2) În cazul în care titularul licenţei nu respectă termenul prevăzut la alin. (1), A.N.R.S.C. poate proceda, din proprie iniţiativă, la suspendarea licenţei, fără nicio altă formalitate.  
  ART. 45  
  (1) Pentru situaţia prevăzută la art. 43 lit. b), titularul licenţei transmite la A.N.R.S.C., cu cel puţin 60 de zile înainte de expirarea valabilităţii licenţei, o documentaţie care cuprinde:  
  a) opis, cu specificarea tuturor documentelor transmise;  
  b) cerere, conform modelului din anexa nr. 2 b) la prezentul regulament;  
  c) formular de exprimare a consimţământului cu privire la solicitarea de către A.N.R.S.C. a documentelor emise de alte instituţii publice şi autorităţi ale administraţiei publice centrale, în cazul în care solicitantul nu le prezintă în documentaţia de licenţiere, conform modelului din anexa nr. 5 la prezentul regulament;  
  d) hotărârea de dare în administrare a serviciului/activităţii, cu toate anexele şi hotărârile de modificare a hotărârii de dare în administrare, în cazul în care solicitantul este un operator de tip serviciu public de interes local sau judeţean, cu personalitate juridică, înfiinţat şi organizat în subordinea consiliului local sau consiliului judeţean, după caz;  
  e) contractul/contractele de delegare a gestiunii, cu toate anexele şi actele adiţionale încheiate la acesta/acestea, în cazul în care solicitantul este un operator de tip societate;  
  f) indicatorii economico-financiari realizaţi din prestarea serviciilor/activităţilor aflate în sfera de reglementare a A.N.R.S.C., conform modelului din anexa nr. 7 la prezentul regulament;  
  g) toate autorizaţiile/avizele/acordurile/atestatele, în termen de valabilitate, necesare prestării serviciului/activităţilor în fiecare unitate/subdiviziune administrativ-teritorială care face obiectul cererii de modificare a licenţei.  
  (2) În cazul în care titularul licenţei nu transmite la A.N.R.S.C. documentaţia de modificare a licenţei în termenul prevăzut la alin. (1) ori actul/actele adiţionale de prelungire a duratei contractului/contractelor de delegare a/au fost încheiat/încheiate cu mai puţin de 60 de zile înainte de expirarea termenului de valabilitate a licenţei, acesta are obligaţia să solicite acordarea unei noi licenţe, prin transmiterea la A.N.R.S.C. a unei documentaţii cu toate documentele prevăzute la art. 20 din prezentul regulament, corespunzătoare serviciilor/activităţilor prestate.  
  ART. 46  
  La analiza şi evaluarea documentaţiilor de modificare a licenţei se aplică corespunzător dispoziţiile prevăzute în capitolul IV din prezentul regulament.  
  ART. 47  
  În situaţiile prevăzute la art. 44 alin. (1) şi art. 45 alin. (1), A.N.R.S.C. poate decide:  
  a) modificarea corespunzătoare a licenţei, eliberând licenţă cu un conţinut modificat, dacă solicitarea este întemeiată;  
  b) respingerea cererii de modificare a licenţei, dacă titularul licenţei nu îndeplineşte criteriile de modificare a licenţei prevăzute la art. 25 din prezentul regulament.  
  ART. 48  
  Ordinul preşedintelui A.N.R.S.C. de modificare a licenţei sau, după caz, de respingere a cererii de modificare a licenţei se transmite titularului de licenţă în maximum 5 zile lucrătoare de la data emiterii.

  SECŢIUNEA a 2-a  
  Modificarea condiţiilor asociate licenţei

  ART. 49  
  (1) La cererea titularului, conform modelului din anexa nr. 3, A.N.R.S.C. poate decide modificarea condiţiilor asociate licenţei în următoarele situaţii:  
  a) în cazul încetării, de comun acord, a unuia sau mai multor contracte de delegare a gestiunii, cu condiţia ca titularul licenţei să mai aibă cel puţin un contract în derulare pe baza căruia a obţinut licenţa;  
  b) în situaţia prelungirii, prin act adiţional, a duratei contractului de delegare a gestiunii serviciului/activităţii licenţiat/licenţiate;  
  c) în situaţia modificării, prin act adiţional, a contractului de delegare a gestiunii, în sensul extinderii/restrângerii ariei de delegare a operatorului regional, în cazul gestiunii directe;  
  d) în situaţia atribuirii unor noi contracte de delegare a gestiunii care au ca obiect servicii/activităţi similare cu cele licenţiate, în cazul gestiunii delegate.  
  (2) În cazul contractelor de delegare a gestiunii încheiate pentru alte servicii/activităţi decât cele care fac obiectul licenţei, operatorul/operatorul regional are obligaţia să solicite acordarea licenţei corespunzătoare pentru noile tipuri de servicii/activităţi atribuite, prin transmiterea la A.N.R.S.C. a unei documentaţii întocmite în conformitate cu prevederile art. 20 din prezentul regulament.  
  (3) În cazul modificării hotărârii de dare în administrare, în sensul eliminării uneia sau mai multor activităţi licenţiate, sau, după caz, ca urmare a unor hotărâri de dare în administrare a altor servicii/activităţi de utilităţi publice, operatorul are obligaţia să solicite acordarea licenţei corespunzătoare pentru serviciile/activităţile efectiv prestate, prin transmiterea la A.N.R.S.C. a unei documentaţii întocmite în conformitate cu prevederile art. 20 din prezentul regulament.  
  ART. 50  
  (1) În situaţia prevăzută la art. 49 alin. (1) lit. a), titularul licenţei are obligaţia, în termen de maximum 30 de zile de la apariţia situaţiei nou-create, să solicite modificarea condiţiilor asociate licenţei, prin transmiterea la A.N.R.S.C. a unei cereri de modificare a condiţiilor asociate licenţei, conform modelului din anexa nr. 3, însoţită de documentele justificative care au stat la baza încetării contractului/contractelor de delegare a gestiunii.  
  (2) În cazul în care titularul licenţei nu respectă termenul prevăzut la alin. (1), A.N.R.S.C. poate decide din proprie iniţiativă suspendarea licenţei.  
  ART. 51  
  (1) În situaţiile prevăzute la art. 49 alin. (1) lit. b)-d), titularul licenţei are obligaţia, în termen de maximum 30 de zile de la apariţia situaţiei nou-create, să solicite modificarea corespunzătoare a condiţiilor asociate licenţei, prin transmiterea la A.N.R.S.C. a unei documentaţii care cuprinde:  
  a) opis, cu specificarea tuturor documentelor transmise;  
  b) cerere, conform modelului din anexa nr. 3 la prezentul regulament;  
  c) formular de exprimare a consimţământului cu privire la solicitarea de către A.N.R.S.C. a documentelor emise de alte instituţii publice şi autorităţi ale administraţiei publice centrale, în cazul în care solicitantul nu le prezintă în documentaţia de licenţiere, conform modelului din anexa nr. 5 la prezentul regulament;  
  d) extras din contractul de delegare cu durata contractului şi actul adiţional de prelungire a duratei contractului de delegare, în situaţia prevăzută la art. 49 alin. (1) lit. b);  
  e) actul adiţional de modificare a ariei de operare, însoţit de hotărârea consiliului local privind acordarea mandatului special către asociaţia de dezvoltare intercomunitară pentru atribuirea directă a serviciului/activităţii, precum şi de hotărârea adunării generale a asociaţiei de dezvoltare intercomunitară pentru aprobarea încheierii actului adiţional privind modificarea ariei de operare, în situaţia prevăzută la art. 49 alin. (1) lit. c);  
  f) contractul de delegare a gestiunii, cu toate anexele acestuia, în situaţia prevăzută la art. 49 alin. (1) lit. d);  
  g) indicatorii economico-financiari realizaţi din prestarea serviciilor/activităţilor aflate în sfera de reglementare a A.N.R.S.C., conform modelului din anexa nr. 7 la prezentul regulament;  
  h) toate autorizaţiile/avizele/acordurile/atestatele, în termen de valabilitate, necesare prestării serviciului/activităţilor sau, după caz, demersurile făcute pentru obţinerea acestora, în/pentru fiecare unitate/subdiviziune administrativ-teritorială care face obiectul cererii de modificare a condiţiilor asociate licenţei.  
  (2) În cazul în care titularul licenţei nu respectă termenul prevăzut la alin. (1), A.N.R.S.C. poate proceda, din proprie iniţiativă, la suspendarea licenţei.  
  ART. 52  
  La analiza şi evaluarea documentaţiilor de modificare a condiţiilor asociate licenţei se aplică corespunzător dispoziţiile prevăzute în capitolul IV din prezentul regulament.  
  ART. 53  
  În situaţiile prevăzute la art. 49 alin. (1), A.N.R.S.C. poate decide:  
  a) modificarea corespunzătoare a condiţiilor asociate licenţei, eliberând licenţă cu un conţinut modificat, dacă solicitarea este întemeiată;  
  b) respingerea cererii de modificare a condiţiilor asociate licenţei, dacă titularul licenţei nu îndeplineşte criteriile de modificare a condiţiilor asociate licenţei prevăzute la art. 25 din prezentul regulament.  
  ART. 54  
  Ordinul preşedintelui A.N.R.S.C. de modificare a condiţiilor asociate licenţei sau, după caz, de respingere a cererii de modificare a condiţiilor asociate licenţei se transmite titularului de licenţă în maximum 5 zile lucrătoare de la data emiterii.

  CAP. VI  
  Procedura de suspendare şi retragere a licenţelor

  SECŢIUNEA 1  
  Suspendarea licenţei

  ART. 55  
  A.N.R.S.C. decide suspendarea licenţei, pe o perioadă de maximum 6 luni, din proprie iniţiativă sau ca urmare a unor sesizări făcute de către instituţiile şi autorităţile administraţiei publice centrale emitente ale autorizaţiilor/avizelor/atestatelor necesare prestării serviciilor/activităţilor licenţiate, în următoarele situaţii:  
  a) în situaţiile prevăzute la art. 16 alin. (3), art. 44 alin. (2), art. 50 alin. (2) şi art. 51 alin. (2) din prezentul regulament, după caz;  
  b) în cazurile specificate în condiţiile asociate licenţei;  
  c) în cazul în care titularul licenţei prestează servicii/activităţi de utilităţi publice fără contract de delegare încheiat cu autorităţile administraţiei publice locale implicate;  
  d) în cazul în care titularul licenţei practică preţuri şi/sau tarife neaprobate ori mai mari decât cele aprobate de către autoritatea competentă;  
  e) la sesizarea instituţiilor şi autorităţilor competente ale administraţiei publice centrale privind suspendarea autorizaţiilor/ avizelor/atestatelor emise în legătură cu serviciul/activităţile de utilităţi publice prestat/prestate;  
  f) la propunerea agenţilor constatatori ai A.N.R.S.C. şi cu acordarea unui termen de conformare de maximum 6 luni dacă situaţia se poate normaliza.  
  ART. 56  
  Propunerea de suspendare a licenţei se evaluează de către comisia de licenţiere în condiţiile prezentului regulament.  
  ART. 57  
  A.N.R.S.C. poate decide:  
  a) suspendarea licenţei;  
  b) retragerea licenţei, fără nicio altă formalitate, dacă situaţia nu se poate normaliza într-o perioadă de maximum 6 luni.  
  ART. 58  
  Ordinul preşedintelui A.N.R.S.C. de suspendare a licenţei, împreună cu măsurile de conformare, se transmite titularului în termen de maximum 5 zile lucrătoare de la data emiterii.

  SECŢIUNEA a 2-a  
  Retragerea licenţei

  ART. 59  
  Retragerea licenţei se face la cererea titularului de licenţă în situaţiile prevăzute la art. 60 sau, după caz, din propria iniţiativă a A.N.R.S.C. în situaţiile prevăzute la art. 61 din prezentul regulament.  
  ART. 60  
  (1) Retragerea licenţei la cererea titularului de licenţă se face numai în cazul în care acesta prestează serviciul ori una sau mai multe activităţi specifice serviciului doar într-o unitate administrativ-teritorială.  
  (2) A.N.R.S.C. decide retragerea licenţei, la cererea titularului de licenţă, în următoarele situaţii:  
  a) ca urmare a încetării, de comun acord, a contractului de delegare a gestiunii serviciului/activităţilor licenţiat/licenţiate;  
  b) ca urmare a modificării, prin act adiţional, a obiectului contractului de delegare, în sensul eliminării serviciului/activităţii care face obiectul licenţei;  
  c) ca urmare a revocării hotărârii de dare în administrare a serviciului/activităţii care face obiectul licenţei;  
  d) ca urmare a modificării hotărârii de dare în administrare, în sensul retragerii dreptului de a presta serviciul/activitatea care face obiectul licenţei;  
  e) în cazul deschiderii procedurii de faliment.  
  (3) În termen de maximum 30 de zile de la apariţia situaţiei nou-create, titularul licenţei are obligaţia să transmită la A.N.R.S.C. cererea de retragere a licenţei, conform modelului din anexa nr. 4, însoţită de documentele justificative care au stat la baza acestei solicitări.  
  (4) În cazul în care titularul licenţei nu respectă termenul prevăzut la alin. (3), A.N.R.S.C. poate decide din proprie iniţiativă retragerea licenţei.  
  ART. 61  
  A.N.R.S.C. decide retragerea licenţei, din proprie iniţiativă sau ca urmare a unor sesizări făcute de către instituţiile şi autorităţile administraţiei publice centrale emitente ale autorizaţiilor/avizelor/atestatelor necesare prestării serviciilor/ activităţilor licenţiate, în următoarele situaţii:  
  a) în situaţiile prevăzute la art. 14 alin. (2), art. 19 alin. (5), art. 35 alin. (2), art. 57 lit. b) şi art. 60 alin. (4) din prezentul regulament, după caz;  
  b) în cazurile specificate în condiţiile asociate licenţei;  
  c) în cazurile prevăzute în legile speciale care reglementează serviciul/activităţile licenţiat/licenţiate;  
  d) în cazul în care licenţa a fost acordată condiţionat de punerea în aplicare a unor dispoziţii legale şi/sau de prezentarea unor autorizaţii/avize/atestate pentru care există demersuri făcute, iar acestea nu au fost realizate şi/sau obţinute de la instituţiile publice competente;  
  e) în cazul constatării unor date, acte, informaţii sau declaraţii neconforme cu realitatea prezentate în documentaţia de licenţiere, pe baza cărora a obţinut licenţa;  
  f) în cazul în care titularul licenţei nu răspunde la solicitarea A.N.R.S.C. de a furniza date şi informaţii complete, inclusiv din evidenţele contabile ale acestuia, cu privire la serviciile/ activităţile prestate ori evită răspunsul prin transmiterea altor informaţii decât cele solicitate şi/sau invocă vreun motiv pentru a-şi susţine decizia da a refuza, total sau parţial, comunicarea respectivelor informaţii;  
  g) în cazul în care titularul licenţei suspendă/întrerupe prestarea serviciului/activităţilor licenţiat/licenţiate, iar decizia acestuia a afectat/afectează sănătatea publică, respectiv protecţia mediului, constatată de către instituţiile şi autorităţile publice abilitate;  
  h) la sesizarea instituţiilor şi autorităţilor competente ale administraţiei publice centrale privind retragerea autorizaţiilor/ avizelor/atestatelor emise în legătură cu serviciul/activitatea care face obiectul licenţei;  
  i) în cazul rezilierii de către o autoritate contractantă a unui contract de delegare a gestiunii, ca urmare a încălcării în mod grav sau repetat de către operator a obligaţiilor contractuale ce îi reveneau în cadrul contractului, încălcări ce au condus la încetarea anticipată a contractului, constatată de către o instanţă judecătorească printr-o hotărâre rămasă definitivă;  
  j) la expirarea termenului de suspendare a licenţei, dacă situaţia creată nu se poate normaliza;  
  k) în cazul în care titularul licenţei a mai avut licenţa suspendată pentru aceeaşi abatere;  
  l) la propunerea agenţilor constatatori ai A.N.R.S.C.;  
  m) în cazul nerespectării unor măsuri de conformare dispuse de agenţii constatatori ai A.N.R.S.C.;  
  n) în cazul refuzului titularului de licenţă de a supune controlului sau de a pune la dispoziţia agenţilor constatatori ai A.N.R.S.C. toate datele şi informaţiile solicitate în timpul desfăşurării acţiunii de control, fără nicio altă formalitate;  
  o) în cazul refuzului titularului de licenţă de a preda, la expirarea contractului, bunurile de retur puse la dispoziţie de autoritatea contractantă şi/sau bunurile de retur realizate de operator în conformitate cu programele de investiţii asumate prin contractul de delegare, fără nicio altă formalitate;  
  p) în cazul deschiderii procedurii de faliment.  
  ART. 62  
  (1) Retragerea licenţei din propria iniţiativă a A.N.R.S.C. atrage revocarea hotărârii de dare în administrare sau, după caz, rezilierea contractului/contractelor de delegare a gestiunii şi conduce la organizarea unei/unor noi proceduri de atribuire a serviciului/activităţii.  
  (2) În situaţia prevăzută la alin. (1), operatorii/operatorii regionali au obligaţia, în conformitate cu dispoziţiile art. 33 alin. (3) din Legea nr. 51/2006, republicată, cu modificările şi completările ulterioare, să asigure, la solicitarea autorităţilor administraţiei publice locale implicate, continuitatea furnizării/ prestării serviciilor/activităţilor până la data desemnării unui nou operator, dar nu mai mult de 90 de zile, în condiţiile prevăzute în hotărârea de dare în administrare sau, după caz, în contractul/contractele de delegare a gestiunii.  
  ART. 63  
  Propunerea de retragere a licenţei se evaluează de către comisia de licenţiere în condiţiile prezentului regulament.  
  ART. 64  
  Ordinul preşedintelui A.N.R.S.C. de retragere a licenţei se transmite operatorului/operatorului regional în termen de maximum 5 zile lucrătoare de la data emiterii şi se publică pe pagina web a A.N.R.S.C.

  CAP. VII  
  Dispoziţii finale şi tranzitorii

  ART. 65  
  (1) Lista cuprinzând tarifele pentru acordarea şi menţinerea licenţelor este prezentată în anexa nr. 6 la prezentul regulament. Tarifele prevăzute în anexa nr. 6 se ajustează periodic prin ordin al preşedintelui A.N.R.S.C., în funcţie de evoluţia indicelui preţului de consum total, şi se publică în Monitorul Oficial al României, Partea I.  
  (2) Pentru modificarea licenţelor, respectiv a condiţiilor asociate licenţei, A.N.R.S.C. nu percepe tarife.  
  ART. 66  
  (1) Începând cu anul al doilea de valabilitate a licenţei, titularul va achita un tarif anual de menţinere egal cu valoarea tarifului pentru acordarea licenţei.  
  (2) Tariful anual de menţinere a licenţei se datorează, în condiţiile prevăzute la alin. (1), începând cu data de întâi a lunii în care s-a eliberat licenţa. Plata tarifului de menţinere se va efectua în tranşe trimestriale egale, având ca termen-limită data de 20 a primei luni din trimestrul curent, pentru trimestrul precedent.  
  (3) Întârzierea în achitarea obligaţiilor de plată datorate bugetului A.N.R.S.C. atrage perceperea de dobânzi şi penalităţi de întârziere, denumite generic accesorii, similare celor prevăzute pentru obligaţiile la bugetul general consolidat, potrivit Legii nr. 207/2015 privind Codul de procedură fiscală, cu modificările şi completările ulterioare.  
  (4) Ordinea stingerii obligaţiilor de plată datorate bugetului A.N.R.S.C. reprezentând tarif de menţinere a licenţei, precum şi a accesoriilor aferente este cea prevăzută de Codul de procedură fiscală.  
  ART. 67  
  Încasările realizate din aplicarea tarifelor prevăzute în prezentul regulament se fac venit la bugetul A.N.R.S.C. şi nu intră în sfera de aplicare a taxei pe valoarea adăugată.  
  ART. 68  
  (1) Licenţele acordate de A.N.R.S.C. înainte de intrarea în vigoare a prezentului regulament îşi păstrează valabilitatea.  
  (2) Prevederile prezentului regulament referitoare la modificarea licenţei sau condiţiilor asociate licenţei, respectiv la suspendarea sau retragerea licenţei sunt aplicabile şi pentru titularii care deţin licenţe acordate de A.N.R.S.C. înainte de intrarea în vigoare a acestuia.  
  (3) Documentaţiile de licenţiere transmise la A.N.R.S.C. până la intrarea în vigoare a prezentului regulament se analizează şi se evaluează conform criteriilor prevăzute în Regulamentul privind acordarea licenţelor în domeniul serviciilor comunitare de utilităţi publice, aprobat prin Hotărârea Guvernului nr. 745/2007, cu modificările ulterioare.  
  ART. 69  
  Licenţele nu pot fi transferate în întregime sau în parte. Orice transfer efectuat este nul de drept şi conduce la retragerea imediată a licenţei.  
  ART. 70  
  Trecerea de la o clasă de licenţiere la alta se poate face numai prin solicitarea şi, respectiv, acordarea, în condiţiile prevăzute de prezentul regulament, a unei noi licenţe.  
  ART. 71  
  (1) Acordarea licenţelor nu îi exonerează pe titularii licenţelor de îndeplinirea tuturor obligaţiilor legale ce le revin, prevăzute în legislaţia aplicabilă domeniului reglementat pentru serviciile/activităţile prestate.  
  (2) Aplicarea şi/sau plata oricărei amenzi contravenţionale nu limitează în niciun fel dreptul A.N.R.S.C. de a suspenda/retrage licenţa în condiţiile prezentului regulament.  
  ART. 72  
  Anexele nr. 1 a)-1 d), 2 a), 2 b) şi 3-8 fac parte integrantă din prezentul regulament.

  ANEXA 1a  
  la regulament

  CERERE  
  pentru acordarea licenţei  
  (model pentru serviciile/activităţile de alimentare cu apă şi de canalizare)

  Către  
  Autoritatea Naţională de Reglementare pentru Serviciile Comunitare de Utilităţi Publice  
  Subsemnatul(a) .................. (prenumele şi numele) ..............., în calitate de reprezentant legal al .......................... (denumirea operatorului/operatorului regional) .................................., având codul unic de înregistrare/codul de înregistrare fiscală ..................................., cu sediul social în ........................................ (denumirea comunei/oraşului/municipiului/sectorului, strada, nr., judeţul) ....................., telefon ....................., fax ........................, e-mail ........................., solicit acordarea licenţei clasa ...... pentru:  
  (Se completează după caz.)  
  1. serviciul public de alimentare cu apă şi de canalizare, în următoarea/următoarele unitate/unităţi administrativ-teritorială/administrativ-teritoriale ......................................... (Se trec fiecare municipiu/oraş/comună şi judeţul de care aparţine.);  
  2. serviciul public de alimentare cu apă, în următoarea/următoarele unitate/unităţi administrativ-teritorială/administrativ-teritoriale ........................................................ (Se trec fiecare municipiu/oraş/comună şi judeţul de care aparţine.);  
  3. serviciul public de canalizare, în următoarea/următoarele unitate/unităţi administrativ-teritorială/administrativ-teritoriale ......................................... (Se trec fiecare municipiu/oraş/comună şi judeţul de care aparţine.)  
  şi/sau, în cazul în care operatorul/operatorul regional prestează în vreo unitate administrativ-teritorială doar una sau o parte dintre activităţile specifice serviciului, se completează cu fiecare activitate prestată:  
  4. activitatea de ....................................... (Se trece denumirea activităţii specifice serviciului de alimentare cu apă.), în următoarea/următoarele unitate/unităţi administrativ-teritorială/administrativ-teritoriale ...................................... (Se trec fiecare municipiu/oraş/comună şi judeţul de care aparţine.);  
  5. activitatea de .............. (Se trece denumirea activităţii specifice serviciului de canalizare.), în următoarea/următoarele unitate/unităţi administrativ-teritorială/administrativ-teritoriale ......................................... (Se trece fiecare municipiu/oraş/comună şi judeţul de care aparţine.)  
  Data ....................  
  Reprezentant legal,  
  .......................................................  
  (numele şi prenumele în clar)  
  Semnătura

  NOTĂ:  
  Autoritatea Naţională de Reglementare pentru Serviciile Comunitare de Utilităţi Publice acordă o singură licenţă pentru serviciul public de alimentare cu apă şi de canalizare în situaţia în care operatorul/operatorul regional furnizează/prestează atât serviciul de alimentare cu apă potabilă, cât şi serviciul de canalizare.

  ANEXA 1b  
  la regulament

  CERERE  
  pentru acordarea licenţei

(model pentru serviciul public inteligent alternativ pentru procesarea apelor uzate)

  Către  
  Autoritatea Naţională de Reglementare pentru Serviciile Comunitare de Utilităţi Publice  
  Subsemnatul(a) ........................ (prenumele şi numele) ................., în calitate de reprezentant legal al ................................... (denumirea operatorului/operatorului regional) ......................................, având codul unic de înregistrare/codul de înregistrare fiscală ..................................., cu sediul social în ....................................... (denumirea comunei/oraşului/municipiului/sectorului, strada, nr. , judeţul) ...................., telefon ......................., fax ...................................., e-mail ...................................., solicit acordarea licenţei clasa .... pentru serviciul public inteligent alternativ pentru procesarea apelor uzate, în următoarea/următoarele unitate/unităţi administrativ-teritorială/administrativ-teritoriale ......................................... (Se trec fiecare municipiu/oraş/comună şi judeţul de care aparţine.).

  Data .....................  
  Reprezentant legal,

  .......................................................  
  (numele şi prenumele în clar)

  Semnătura

  ANEXA 1c

la regulament

  CERERE  
  pentru acordarea licenţei

  (model pentru activităţile specifice serviciului de salubrizare a localităţilor)

  Către  
  Autoritatea Naţională de Reglementare pentru Serviciile Comunitare de Utilităţi Publice

  Subsemnatul(a) ................. (prenumele şi numele) ..............., în calitate de reprezentant legal al ............................. (denumirea operatorului/operatorului regional) ..........................................., având codul unic de înregistrare/codul de înregistrare fiscală ..................................., cu sediul social în ....................................................... (denumirea comunei/oraşului/municipiului/sectorului, strada, nr., judeţul) .................., telefon ........................., fax .........................., e-mail ..........................., solicit acordarea licenţei clasa .... pentru activitatea de:

  (Se completează după caz.)

1. colectarea separată şi transportul separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat, în următoarea/următoarele unitate/unităţi administrativ-teritorială/administrativ-teritoriale ................................ (Se trec fiecare municipiu/oraş/comună şi judeţul de care aparţine.);  
  2. operarea centrelor de colectare prin aport voluntar a deşeurilor de la persoanele fizice, din următoarea/următoarele unitate/unităţi administrativ-teritorială/administrativ-teritoriale ................................ (Se trec fiecare municipiu/oraş/comună şi judeţul de care aparţine.);  
  3. transferul deşeurilor municipale în staţii de transfer, inclusiv transportul separat al deşeurilor reziduale la depozitele de deşeuri nepericuloase şi/sau la instalaţiile integrate de tratare, al deşeurilor de hârtie, metal, plastic şi sticlă colectate separat la staţiile de sortare şi al biodeşeurilor la instalaţiile de compostare şi/sau de digestie anaerobă, provenite din următoarea/următoarele unitate/unităţi administrativ-teritorială/administrativ-teritoriale .................... (Se trec fiecare municipiu/oraş/comună şi judeţul de care aparţine.);  
  4. sortarea deşeurilor de hârtie, carton, metal, plastic şi sticlă colectate separat din deşeurile municipale în staţii de sortare, inclusiv transportul reziduurilor rezultate din sortare la depozitele de deşeuri şi/sau la instalaţiile de valorificare energetică, provenite din următoarea/următoarele unitate/unităţi administrativ-teritorială/administrativ-teritoriale ........................ (Se trec fiecare municipiu/oraş/comună şi judeţul de care aparţine.);  
  5. tratarea aerobă a biodeşeurilor colectate separat în instalaţii de compostare, inclusiv transportul reziduurilor la depozitele de deşeuri şi/sau la instalaţiile de valorificare energetică, provenite din următoarea/următoarele unitate/unităţi administrativ-teritorială/administrativ-teritoriale ................................. (Se trec fiecare municipiu/oraş/comună şi judeţul de care aparţine.);  
  6. tratarea anaerobă a biodeşeurilor colectate separat în instalaţii de digestie anaerobă, inclusiv transportul materialului semisolid igienizat şi stabilizat la depozitele de deşeuri şi/sau la instalaţiile de valorificare energetică, provenite din următoarea/următoarele unitate/unităţi administrativ-teritorială/administrativ-teritoriale ................................... (Se trec fiecare municipiu/oraş/comună şi judeţul de care aparţine.);  
  7. tratarea mecano-biologică a deşeurilor reziduale în instalaţiile de tratare mecano-biologică şi/sau în instalaţiile integrate de tratare, inclusiv transportul deşeurilor stabilizate biologic la depozitele de deşeuri şi/sau la instalaţiile de valorificare energetică, provenite din următoarea/următoarele unitate/unităţi administrativ-teritorială/administrativ-teritoriale ........................ (Se trec fiecare municipiu/oraş/comună şi judeţul de care aparţine.);  
  8. tratarea deşeurilor municipale cu potenţial energetic în instalaţii de incinerare cu eficienţă energetică ridicată, inclusiv transportul reziduurilor rezultate din incinerare la depozitele de deşeuri, provenite din următoarea/următoarele unitate/unităţi administrativ-teritorială/administrativ-teritoriale ..................... (Se trec fiecare municipiu/oraş/comună şi judeţul de care aparţine.);  
  9. eliminarea, prin depozitare, a deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor la depozitele de deşeuri nepericuloase, provenite din următoarea/următoarele unitate/unităţi administrativ-teritorială/administrativ-teritoriale ........... (Se trec fiecare municipiu/oraş/comună şi judeţul de care aparţine.);  
  10. măturatul, spălatul şi stropitul căilor publice din localitate, inclusiv colectarea şi transportul deşeurilor de pământ şi pietre provenite de pe căile publice la depozitele de deşeuri, precum şi ale deşeurilor provenite din coşurile stradale la depozitele de deşeuri şi/sau la instalaţiile de tratare, în următoarea/următoarele unitate/unităţi administrativ-teritorială/administrativ-teritoriale ..................................... (Se trec fiecare municipiu/oraş/comună şi judeţul de care aparţine.);  
  11. curăţarea şi transportul zăpezii de pe căile publice din localitate şi menţinerea în funcţiune a acestora pe timp de polei sau de îngheţ, în următoarea/următoarele unitate/unităţi administrativ-teritorială/administrativ-teritoriale .................. (Se trec fiecare municipiu/oraş/comună şi judeţul de care aparţine.);  
  12. dezinsecţie, dezinfecţie şi deratizare la obiectivele din domeniul public şi domeniul privat al unităţii administrativ-teritoriale, în următoarea/următoarele unitate/unităţi administrativ-teritorială/administrativ-teritoriale ..................... (Se trec fiecare municipiu/oraş/comună şi judeţul de care aparţine.).  
  Data ....................  
  Reprezentant legal,

  .......................................................  
  (numele şi prenumele în clar)

  Semnătura

  NOTĂ:  
  Autoritatea Naţională de Reglementare pentru Serviciile Comunitare de Utilităţi Publice acordă o singură licenţă pentru serviciul de salubrizare a localităţilor în situaţia în care operatorul/operatorul regional prestează cel puţin activităţile care au ca obiect colectarea separată a deşeurilor municipale, măturatul căilor publice şi deszăpezirea.

  ANEXA 1d

  la regulament

  CERERE  
  pentru acordarea licenţei  
  (model pentru serviciul de iluminat public)  
  Către  
  Autoritatea Naţională de Reglementare pentru Serviciile Comunitare de Utilităţi Publice

  Subsemnatul(a) ................... (prenumele şi numele) ....................., în calitate de reprezentant legal al ................................ (denumirea operatorului/operatorului regional) ........................................., având codul unic de înregistrare/codul de înregistrare fiscală ..................................., cu sediul social în ........................................ (denumirea comunei/oraşului/municipiului/ sectorului, strada, nr. , judeţul) ................., telefon ........................., fax ......................, e-mail .........................., solicit acordarea licenţei clasa .... pentru serviciul de iluminat public, în următoarea/următoarele unitate/unităţi administrativ-teritorială/administrativ-teritoriale ......................................... (Se trece fiecare municipiu/oraş/comună şi judeţul de care aparţine.).

  Data ......................  
  Reprezentant legal,  
  .......................................................  
  (numele şi prenumele în clar)  
  Semnătura

  ANEXA 2a  
  la regulament

  CERERE  
  pentru modificarea licenţei  
  (model în situaţia modificării datelor de identificare şi/sau a formei juridice)  
  Către  
  Autoritatea Naţională de Reglementare pentru Serviciile Comunitare de Utilităţi Publice  
  Subsemnatul(a) ....................... (prenumele şi numele)........................., în calitate de reprezentant legal al ........................... (denumirea operatorului/operatorului regional) ..........................., având codul unic de înregistrare/codul de înregistrare fiscală ..................................., cu sediul social în ................................................ (denumirea comunei/oraşului/municipiului/ sectorului, strada, nr., judeţul)..............., telefon ................................., fax .............................., e-mail ........................................., solicit modificarea următoarei/următoarelor licenţe:  
  (Se completează după caz.)  
  1. Licenţa clasa .... nr. ..........din.........................pentru..................... (Se completează cu denumirea serviciului/activităţii.)  
  2. ....  
  3. ....  
  În susţinerea cererii, anexez certificatul constatator emis de Oficiul Naţional al Registrului Comerţului.  
  Data ................  
  Reprezentant legal,  
  .......................................................  
  (numele şi prenumele în clar)  
  Semnătura  
  ANEXA 2b  
  
  la regulament

  CERERE  
  pentru modificarea licenţei  
  (model pentru prelungirea termenului de valabilitate al licenţei)  
  Către  
  Autoritatea Naţională de Reglementare pentru Serviciile Comunitare de Utilităţi Publice  
  Subsemnatul(a) ............... (prenumele şi numele) ................., în calitate de reprezentant legal al ................... (denumirea operatorului/operatorului regional) ........................, având codul unic de înregistrare/codul de înregistrare fiscală ........................., cu sediul social în ...................................... (denumirea comunei/oraşului/municipiului/ sectorului, strada, nr., judeţul) ..............., telefon ..........................., fax ..............................., e-mail ............................., ca urmare a prestării serviciului/activităţilor atribuit/atribuite pe o durată mai mare decât cea de valabilitate a licenţei, solicit modificarea următoarei/ următoarelor licenţe:  
  (Se completează după caz.)  
  1. Licenţa clasa .... nr. ..........din.........................pentru..................... (Se completează cu denumirea serviciului/activităţii.)  
  2. ....  
  3. ....  
  Data ................  
  Reprezentant legal,  
  .......................................................  
  (numele şi prenumele în clar)  
  Semnătura  
  ANEXA 3  
  
  la regulament

  CERERE  
  pentru modificarea condiţiilor asociate licenţei  
  Către  
  Autoritatea Naţională de Reglementare pentru Serviciile Comunitare de Utilităţi Publice  
  Subsemnatul(a) ............... (prenumele şi numele) ..............., în calitate de reprezentant legal al ................... (denumirea operatorului/operatorului regional) ..........................., având codul unic de înregistrare/codul de înregistrare fiscală ............................., cu sediul social în ........................................... (denumirea comunei/oraşului/ municipiului/sectorului, strada, nr., judeţul) ..............., telefon .........................., fax ................................, e-mail ..............................., solicit:  
  (Se completează după caz.)  
  1. modificarea condiţiilor asociate Licenţei clasa ....... nr. .............. din....................... pentru ................... (Se completează cu denumirea serviciului/activităţii.) ..................................., ca urmare a extinderii prestării serviciului/activităţii în următoarea/următoarele unitate/unităţi administrativ-teritorială/administrativ-teritoriale....... (Se trec fiecare municipiu/oraş/comună şi judeţul de care aparţine.);  
  2. modificarea condiţiilor asociate Licenţei clasa ....... nr. ............. din ....................... pentru .................. (Se completează cu denumirea serviciului/activităţii.) ..........................., ca urmare a prelungirii prestării serviciului/activităţii în următoarea/următoarele unitate/unităţi administrativ-teritorială/administrativ-teritoriale....... (Se trec fiecare municipiu/oraş/comună şi judeţul de care aparţine.);  
  3. modificarea condiţiilor asociate Licenţei clasa ....... nr. ..............din.......................pentru................... (Se completează cu denumirea serviciului/activităţii.) ............................., ca urmare a restrângerii prestării serviciului/activităţii în următoarea/următoarele unitate/unităţi administrativ-teritorială/administrativ-teritoriale....... (Se trec fiecare municipiu/oraş/comună şi judeţul de care aparţine.).  
  Data ................  
  Reprezentant legal,  
  .......................................................  
  (numele şi prenumele în clar)  
   Semnătura  
  ANEXA 4  
  
  la regulament

  CERERE  
  pentru retragerea licenţei  
  (în cazul în care titularul prestează serviciul/activitatea într-o singură unitate administrativ-teritorială)  
  Către  
  Autoritatea Naţională de Reglementare pentru Serviciile Comunitare de Utilităţi Publice  
  Subsemnatul(a) ................. (prenumele şi numele) ..............., în calitate de reprezentant legal al .................. (denumirea operatorului/operatorului regional) ........................., având codul unic de înregistrare/codul de înregistrare fiscală ..................., cu sediul social în ......................................... (denumirea comunei/oraşului/ municipiului/sectorului, strada, nr., judeţul) ..............., telefon ............................, fax ........................, e-mail ............................, solicit retragerea următoarei/următoarelor licenţe:  
  (Se completează după caz.)  
  1. Licenţa clasa ...... nr. ............. din .....................pentru ..................... (Se completează cu denumirea serviciului/activităţii.)  
  2. ....  
  3. ....  
  ca urmare a .............. (se trece, după caz: încetării, de comun acord, a contractului de delegare; modificării, prin act adiţional, a obiectului contractului de delegare, în sensul eliminării serviciului/activităţii care face obiectul licenţei; revocării hotărârii de dare în administrare a serviciului/activităţii care face obiectul licenţei; modificării hotărârii de dare în administrare, în sensul retragerii dreptului de a presta serviciul/activitatea care face obiectul licenţei; deschiderii procedurii de faliment).  
  Data ................  
  Reprezentant legal,  
  .......................................................  
  (numele şi prenumele în clar)  
  Semnătura  
  ANEXA 5  
  
  la regulament

  Formular^1 de exprimare a consimţământului  
  ^1 Exprimarea consimţământului conform prezentului formular nu îngrădeşte dreptul solicitantului de a transmite la A.N.R.S.C. orice document pe care îl consideră necesar, dintre cele emise de alte entităţi publice, în vederea soluţionării cu celeritate a cererii de licenţiere depuse la A.N.R.S.C.  
  Către  
  Autoritatea Naţională de Reglementare pentru Serviciile Comunitare de Utilităţi Publice  
  Subsemnatul(a) ...................... (prenumele şi numele) ..............., în calitate de reprezentant legal al........................... (denumirea operatorului/operatorului regional) ............................................, în temeiul legislaţiei în vigoare, consimt ca Autoritatea Naţională de Reglementare pentru Serviciile Comunitare de Utilităţi Publice (A.N.R.S.C.) să solicite organelor abilitate următoarele documente ....................... (Se vor menţiona care sunt acestea.), în vederea acordării licenţei clasa ... pentru serviciul/activitatea de ........................... în următoarea/următoarele unitate/unităţi administrativ-teritorială/administrativ-teritoriale: ........................... .  
  Înţeleg că, în situaţia în care documentele vor fi solicitate instituţiilor emitente prin intermediul A.N.R.S.C., conform prezentului consimţământ, termenul de analiză şi soluţionare a cererii de licenţă se va prelungi în mod corespunzător cu perioada necesară răspunsului acestora.  
  Am luat cunoştinţă de faptul că datele cu caracter personal din documentaţia de licenţiere vor fi prelucrate de A.N.R.S.C., în scopul şi pentru îndeplinirea atribuţiilor legale, cu respectarea prevederilor Legii nr. 190/2018 privind măsuri de punere în aplicare a Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a [Directivei 95/46/CE](http://legis.anrsc.ro/oficiale/afis.php?f=265457&frame=2&link=&datavig=2023-03-02&screen=0&frmPrint=1), cu modificările şi completările ulterioare, şi că pot reveni oricând asupra consimţământului acordat prin prezentul formular, beneficiind de toate drepturile care decurg din actul normativ anterior menţionat.  
  Consimţământul este valabil până la exercitarea dreptului de opoziţie. Acest drept poate fi exercitat printr-o cerere datată, semnată şi depusă sau transmisă în format hârtie la adresa: Autoritatea Naţională de Reglementare pentru Serviciile Comunitare de Utilităţi Publice, str. Lucian Blaga nr. 4, sectorul 3, Bucureşti, codul poştal 031072, sau în format electronic la adresa de e-mail publicată pe site-ul A.N.R.S.C. ori prin intermediul unui portal pus la dispoziţie de A.N.R.S.C. în acest scop.  
  Data ................  
  Reprezentant legal,  
  .......................................................  
  (numele şi prenumele în clar)  
  Semnătura^2  
  ^2 Formularul poate fi semnat cu semnătură electronică sau olografă.  
  

ANEXA 6  
  
  la regulament  
  TARIFE  
  pentru acordarea şi menţinerea licenţelor  
  Tarifele pentru acordarea licenţelor, respectiv tarifele anuale pentru menţinerea licenţelor sunt cele din tabelul următor:

|  |  |  |  |  |
| --- | --- | --- | --- | --- |
| Nr. crt. | Serviciul / activitatea | Valoare tarif (lei) | | |
| Clasa 1 | Clasa 2 | Clasa 3 |
| 1. | Serviciul public de alimentare cu apă și de canalizare | 39.900 | 17.750 | 2.150 |
| 2. | Serviciul public de alimentare cu apă | 26.700 | 13.500 | 1.780 |
| 3. | Captarea și transportul apei brute | 17.750 | 8.900 | 1.270 |
| 4. | Tratarea apei brute | 10.800 | 5.600 | 1.700 |
| 5. | Transportul și înmagazinarea apei potabile | 11.700 | 5.900 | 840 |
| 6. | Distribuția apei potabile | 11.700 | 5.900 | 840 |
| 7. | Serviciul public de canalizare | 16.100 | 5.600 | 1.110 |
| 8. | Colectarea, transportul și evacuarea apelor uzate de la utilizatori la stațiile de epurare | 8.100 | 2.850 | 570 |
| 9. | Epurarea apelor uzate și evacuarea apei epurate în emisar | 8.100 | 2.850 | 570 |
| 10. | Colectarea, evacuarea și tratarea adecvată a deșeurilor din gurile de scurgere a apelor pluviale și asigurarea funcționalității acestora | 3.450 | 1.350 | 570 |
| 11. | Evacuarea, tratarea și depozitarea nămolurilor și a altor deșeuri similare derivate din activitățile serviciului public de canalizare | 3.450 | 1.350 | 570 |
| 12. | Evacuarea apelor pluviale și de suprafață din intravilanul localităților | 3.450 | 1.350 | 570 |
| 13. | Serviciul public inteligent alternativ pentru procesarea apelor uzate | 2.500 | 1.000 | 500 |
| 14. | Serviciul public de salubrizare a localităților | 52.950 | 26.700 | 2.690 |
| 15. | Colectarea separată și transportul separat al deșeurilor menajere și al deșeurilor similare provenind din activități comerciale din industrie și instituții, inclusiv fracții colectate separat | 35.450 | 17.650 | 2.150 |
| 16. | Operarea centrelor de colectare prin aport voluntar a deșeurilor de la persoanele fizice | 8.000 | 4.000 | 600 |
| 17. | Transferul deșeurilor municipale în stații de transfer | 8.000 | 4.000 | 600 |
| 18. | Sortarea deșeurilor de hârtie, carton, metal, plastic și sticlă colectate separat din deșeurile municipale în stații de sortare | 14.150 | 7.100 | 900 |
| 19. | Tratarea aerobă a biodeșeurilor colectate separat în instalații de compostare | 10.650 | 5.450 | 900 |
| 20. | Tratarea anaerobă a biodeșeurilor colectate separat în instalații de digestie anaerobă | 10.650 | 5.450 | 900 |
| 21. | Tratarea deșeurilor municipale cu potențial energetic în instalații de incinerare cu eficiență energetică ridicată | 10.650 | 5.450 | 900 |
| 22. | Tratarea mecano-biologică a deșeurilor reziduale în instalații de tratare mecano-biologică și/sau în instalații integrate de tratare | 15.000 | 7.500 | 1.000 |
| 23. | Eliminarea prin depozitare a deșeurilor reziduale, la depozitele de deșeuri nepericuloase | 17.650 | 8.900 | 1.780 |
| 24. | Măturatul, spălatul și stropitul căilor publice din localitate | 12.500 | 6.350 | 920 |
| 25. | Curățarea și transportul zăpezii de pe căile publice din localitate și menținerea în funcțiune a acestora pe timp de polei sau de îngheț | 14.300 | 7.200 | 1.110 |
| 26. | Dezinsecția, dezinfecția și deratizarea | 17.650 | 8.900 | 1.430 |
| 27. | Serviciul de iluminat public local | 52.950 | 21.400 | 3.520 |

ANEXA 7  
  la regulament

INDICATORI ECONOMICO-FINANCIARI

  Indicatorii economico-financiari realizaţi, conform situaţiilor financiare închise în ultimele 3 luni anterioare transmiterii cererii de licenţiere, din prestarea tuturor serviciilor/activităţilor aflate în sfera de reglementare a Autorităţii Naţionale de Reglementare pentru Serviciile Comunitare de Utilităţi Publice (A.N.R.S.C.), inclusiv a celor noi atribuite şi/sau nelicenţiate, se vor prezenta conform modelului din tabelul următor:

|  |  |  |  |  |  |
| --- | --- | --- | --- | --- | --- |
| Nr. crt. | Indicatori | | Ultimele 3 luni | | |
| Luna (n-2) | Luna (n-1) | Luna \*n |
| 1. | Venituri proprii înregistrate din prestarea serviciului / activităților (lei) | |  |  |  |
| 2. | \*\*Valoarea contribuției datorate la bugetul A.N.R.S.C. (lei) | |  |  |  |
| 3. | Declarații depuse privind contribuția datorată la bugetul A.N.R.S.C. (DA/NU) | |  |  |  |
| 4. | Obligații de plată totale restante către bugetul A.N.R.S.C., din care : (lei) | |  |  |  |
| 4.1 | Obligații de plată restante din contribuția datorată | în ultimele 3 luni |  |  |  |
| în ultimii 5 ani |
| 4.2 | Obligații de plată restante din tariful de menținere a licenței | |  |  |  |

  \*n - ultima lună închisă financiar, anterioară datei transmiterii cererii de licenţiere.  
  \*\* Valoarea contribuţiei se calculează conform prevederilor din ordinul preşedintelui A.N.R.S.C. privind modalitatea de achitare şi cuantumul contribuţiei datorate la bugetul Autorităţii Naţionale de Reglementare pentru Serviciile Comunitare de Utilităţi Publice în vigoare.

  Data ................

Reprezentant legal,

  ......................................................

  (numele şi prenumele în clar)

  Semnătura  
  ANEXA 8

  la regulament

  \*) Anexa nr. 8 este reprodusă în facsimil.

 (a se vedea imaginea asociată)